钦定古今图书集成/理学汇编/文学典/第190卷 > 挚虞文章流别论 > 《诗》
## 钦定古今图书集成/理学汇编/文学典/第190卷 > 挚虞文章流别论 > 《诗》

书云：“诗言志，歌永言。言其志，谓之诗。”古有采诗之官，
王者以知得失。古之诗有三言、四言，五言，六言，七言、
九言。古诗率以四言为体，而时有一句二句杂在四
言之间，后世演之，遂以为篇。古诗之三言者，“振振鹭、
鹭于飞”之属是也，汉郊庙歌多用之。五言者，“谁谓雀
无角，何以穿我屋”之属是也，于俳谐倡乐多用之。六
言者，“我姑酌彼金罍”之属是也，乐府亦用之。七言者，
“交交黄鸟止于桑”之属是也，于俳谐倡乐世用之。古
诗之九言者，泂“酌彼行潦，挹彼注兹”之属是也，不入
歌谣之章，故世希为之。夫诗虽以情志为本，而以成
声为节。然则雅音之韵，四言为正；其馀虽备曲折之
体，而非音之正也。